**Stelelor**

*Lucian Blaga*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

C-o mare de îndemnuri și de oarbe năzuinți

în mine

mă-nchin luminii voastre, stelelor

și flăcări de-adorare

îmi ard în ochi, ca-n niște candele de jertfă.

Fiori ce vin din țara voastră îmi sărută

cu buze reci de gheață trupul.

și-nmărmurit vă-ntreb:

spre care lumi vă duceți și spre ce abisuri?

Pribeag cum sunt,

mă simt azi cel mai singuratic suflet,

și străbătut de-avânt alerg, dar nu știu - unde.

Un singur rând mi-e rază și putere:

o, stelelor nici voi n-aveți

în drumul vostru nici o țintă,

dar poate tocmai de aceea cuceriți nemărginirea.